தி.மு.க.வைப் பாதுகாத்தால் சமூகநீதியையும் மாநில உரிமையையும் பாதுகாக்க முடியும் என்கிறார்கள் சிலர். இன்னும் ஒருபடி மேலே போய், தி.மு.க.வும் அ.தி.மு.க.வும் திராவிட இயக்கத்தின் இரட்டைக் குழல் துப்பாக்கி என்கிறார்கள் வேறு சிலர். இவர்களின் பகுத்தறிவு நமக்கு புல்லரிக்க வைக்கிறது. கண்ணை மூடிக்கொண்டால் உலகம் இருண்டு விட்டதாக நினைக்கிறார்கள். கார்ப்பரேட்டுகளின் சந்தை நலனுக்காக அனைத்தும் அனைவரும் விலைபேசப்படுகிறார்கள். கார்ப்பரேட்டுகளுக்காக காவிகள் ‘ஒற்றைத் தேசியம், ஒற்றை அரசு, ஒற்றை சந்தை, ஒற்றைப் பண்பாடு, ஒற்றைக் கல்வி, ஒற்றை இந்தியாவை’ கட்டியமைத்துக்கொண்டிருக்கிறார்கள். கழகங்களின் நடப்பு அரசியல் என்ன சொல்கிறது? காவிகளை வேண்டுமானால் எதிர்க்கலாம், கார்ப்பரேட்டுகளோடு கை கோர்க்கலாம், தவறு இல்லை என்கிறது. பிறகு எப்படி மாநில உரிமையையும் சமூக நீதியையும் பாதுகாக்க முடியும்? நாம் இருப்பதையும் இழந்துகொண்டிருக்கிறோம். கார்ப்பரேட்டுகளின் ஒற்றை இந்தியா நம்மை உயிரற்ற மரம் மட்டைகளைப் போல, அரைத்து பொடியாக்க விரும்புகிறது. எனவேதான் சொல்கிறோம், காவி கார்ப்பரேட்டு எதிர்ப்பு அரசியலை பிரிக்காதீர்கள், ஒன்றிணையுங்கள்.